ক্ষতিপূরণ চায় জাহালমের পারিবার
বিনা অপরাধে কাটানো হলো প্রায় তিন বছর কারাবাস। তিন বছর পর জাহালমকে কাছে পেয়ে পরিবারের সদস্যরা আনন্দিত হলেও কষ্টের শেষ নেই পরিবারের।







বিগত তিন বছর সর্বস্ব বিক্রি করে ছেলেকে কারাগার থেকে মুক্ত করার জন্য কতই না মানুষের দ্বারে দ্বারে ঘুরেছে তার পরিবার। অন্যের কাছ থেকে সুদে টাকা এনে ছেলের জন্য খরচ করলেও এ টাকা কে শোধ করবে? এখন তার চলার মতো কিছু নেই। নিঃস্ব জাহালমের পারিবার ক্ষতিপূরণ চায়।




জাহালমের মা মনোয়ারা বেগম বলেন, আমার তিন মেয়ে তিন ছেলে। জাহালম আমার মেঝ ছেলে। সে লেখাপড়া জানে না। কীভাবে এত টাকা আত্মসাৎ করবে, আমার ছেলে বিনা অপরাধে তিন বছর জেল খাটছে।
মনোয়ারা বেগন কান্নাজড়িত কণ্ঠে বলেন, আমার ছেলের এত বড় ক্ষতি কেন করল ওরা। আমি তাদের শাস্তি চাই, অনেক দেরি করে হলেও আমার ছেলে আমার কাছে ফিরে এসেছে আমি এতে অনেক আনন্দিত। কিন্তু বিনা অপরাধে যে শাস্তি আমার ছেলে ভোগ করেছে এর বিচার চাই।
তিনি আরও বলেন, আজ আমরা নিঃস্ব আমাদের থাকার ঘর ছাড়া আর তো কিছুই নেই। প্রতিদিন পাওনাদাররা বাড়ি আসে তাদের টাকা ফেরত নেয়ার জন্য। আমরা তো সব কিছু হারিয়েছি এখন ক্ষতিপূরণ কে দেবে। সরকারের কাছে আমরা সহায়তার জোর দাবি জানাই।
দীর্ঘ ৩ বছর কারাভোগের পর অবশেষে উচ্চ আদালতের নির্দেশে মুক্তি পেয়েছে জাহালম মিয়া (৩০)। রোববার রাতে কাশিমপুর কারাগার থেকে তিনি মুক্তি পায়।
খোঁজ নিয়ে জানা গেছে, আবু ছালেকের বিরুদ্ধে সোনালি ব্যাংকে সাড়ে ১৮ কোটি টাকা জালিয়াতির ৩৩টি মামলা হয়। কিন্তু আবু সালেকের বদলে জেল খাটেন জাহালম। জাহালম নিরাপরাধ প্রমাণ হয়। তদন্ত করে একই মত দেন জাতীয় মানবাধিকার কমিশন। দুদকের দায়ের করা অর্থ জালিয়াতি মামলায় ভুলবশত তাকে গ্রেফতার করে।
জাহালম টাঙ্গাইলের নাগরপুর উপজেলার ধুবড়িয়া গ্রামের ইউসুফ মিয়ার ছেলে। সে তিন ভাই তিন বোনের মধ্যে দ্বিতীয়। স্ত্রী কল্পনা ও সাত বছর বয়সী চাঁদনী নামের এক কন্যা নিয়ে তাদের ছিল ছোট সংসার। সংসার চালাতে বাংলাদেশ জুট মিলে কাজ নেয় জাহালম।
ছালেক নামক ব্যক্তির সাড়ে ১৮ কোটি টাকা জালিয়াতির ৩৩টি মামলায় দুদক কর্মকর্তা সালেকের পরিবর্তে জাহালমকে আটক করে। মুক্তির পর জাহালম তার নিজ বাড়ি টাঙ্গাইলের নাগরপুর উপজেলার ধুবড়িয়ায় ফিরেছে। স্বজনরা তাকে পেয়ে আবেগাপ্লুত হয়ে পরেন।
এদিকে জাহালমকে দেখেতে আশপাশের শত শত জনতা এ সময় তার বাড়িতে ভিড় করে। মুক্তির পর মুক্ত বাতাসে প্রশান্তির নিঃশ্বাস নিয়ে গণমাধ্যমের সামনে আসে জাহালম। তিনি তার অনুভূতি জানিয়ে বলেন, স্বজনদের পেয়ে খুব ভালো লাগছে শান্তি লাগছে। পাশাপাশি মিথ্যা মামলায় দীর্ঘ সময় কারাগারে থাকার যন্ত্রণাও ভুলতে পারছি না। আমার একমাত্র শিশুকন্যার মুখে বাবা ডাক থেকে বঞ্চিত হয়েছি।
তিনি বলেন, আমার পরিবার আমাকে মুক্ত করতে গিয়ে নিঃস্ব হয়েছে। আমার মা অন্যের বাড়ি কাজ করে আমার মুক্তির জন্য দ্বারে দ্বারে ধরনা দিয়েছে। আমি এর ক্ষতিপূরণ চাই। একই সঙ্গে প্রধানমন্ত্রী জননেত্রী শেখ হাসিনার সুদৃষ্টি কামনা করি।

বিনা অপরাধে কাটানো হলো প্রায় তিন বছর কারাবাস। তিন বছর পর জাহালমকে কাছে পেয়ে পরিবারের সদস্যরা আনন্দিত হলেও কষ্টের শেষ নেই পরিবারের।